Заедно със Съобщението за стандартите в областта на ИКТ от месец април и със Съвместната инициатива, настоящият пакет за стандартизацията определя съгласуваната визия на Европейската комисия за ролята на стандартизацията в подкрепа на разработването на политики. Той се състои от следните документи:

1.Годишна работна програма на Съюза относно европейската стандартизация за 2017 г.: за определяне на стратегически приоритети и цели за европейската стандартизация въз основа на дългосрочните стратегии на ЕС за създаване на работни места и растеж, като плана за действие за кръговата икономика, и за посочване на европейските стандарти и европейските стандартизационни документи, чието изготвяне Комисията възнамерява да поиска от европейските организации за стандартизация през 2017 г.

2.Докладът по член 24 и документът по REFIT, в които се посочват данни за функционирането на ЕСС в подкрепа на разработването на политики в рамките на СИС.

3.Работен документ на службите на Комисията относно стандартите за услуги: „Използване на потенциала на европейските стандарти за услуги за подпомагане на потребителите и предприятията в Европа“ („Tapping the potential of European service standards to help Europe's consumers and businesses“).

5. Заключение

Като продължение на стратегията за единния пазар, в настоящия пакет в областта на стандартизацията, Европейската комисия представя ясна визия, която има за цел да създаде нов импулс за стандартизация в подкрепа на разработването на политиките на ЕС, и да бъде в синхрон с бързо променящата се икономическа среда и размиването на границите между сектора на производството, цифровите технологии и услугите. Първата стъпка в това отношение е споразумението, постигнато относно съвместната инициатива в областта на стандартизацията, за по-добра свързаност с различните участници в европейската система за стандартизация, с една обща цел: изпълнение на приоритетите на Европейската комисия и стимулиране на заетостта и растежа в ЕС. Тъй като се основава на холистичен подход към стандартизацията, тази визия обхваща и приетото неотдавна Съобщение за стандартите в областта на ИКТ.

Европейската комисия приканва Европейския парламент и Съвета, Европейския икономически и социален комитет и Комитета на регионите да одобрят настоящото съобщение и придружаващите го документи като принос за завършването на единния пазар и да участват активно в прилагането му в тясно сътрудничество с всички заинтересовани страни.





Приложение I: Предложение на Съвместната инициатива за първи проект на набор от действия, придружени с пилотни проекти:

1.Информираност и обучение за по-добро разбиране на европейската система за стандартизация

1)Проучване на икономическите и обществените въздействия, както и на достъпа до стандарти в държавите — членки на ЕС, и държавите — членки на ЕАСТ.

2)Свързване на научните изследвания и иновациите със стандартизацията.

3)Образователни програми в областта на стандартизацията/Обучение и повишаване на осведомеността относно стандартизацията.

4)Подобряване на информираността относно стандартизацията, по-специално на равнище национални публични органи.

5)Пилотен проект: Засилване приноса на стандартизацията в прилагането на Регламента за строителните продукти.

2.Координация, сътрудничество, прозрачност и приобщаване

6)Кръгла маса относно пазарната значимост на стандартите („SMARRT“).

7)Оптимизация на оперативните аспекти на Регламент (ЕС) № 1025/2012.